Document ID: 32013D0728

NÕUKOGU OTSUS,
2. detsember 2013,
millega määratakse kindlaks Maailma Kaubandusorganisatsiooni ministrite konverentsil Euroopa Liidu võetav seisukoht elektrooniliste edastuste tollimaksude moratooriumi ning mitterikkumise ja muude olukordadega seotud kaebuste moratooriumi pikendamise kohta
(2013/728/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
Maailma Kaubandusorganisatsiooni (WTO) 1998. aasta ministrite konverentsil kehtestati deklaratsiooni vormis elektrooniliste edastuste tollimaksude moratoorium (e-kaubanduse moratoorium), mille kohaselt jätkavad WTO liikmed praegust praktikat mitte kehtestada tollimakse elektroonilistele edastustele.
(2)
Praegu on moratoorium kehtestatud WTO ministrite konverentsi otsusena, mida on pikendatud alates 1998. aastast iga kahe aasta järel. Viimati pikendati moratooriumi WTO ministrite konverentsil 2011. aasta detsembris aastani 2013.
(3)
Seni ei ole olnud võimalik jõuda üksmeelele mitterikkumise ja muude olukordadega seotud kaebuste keelamise või lubamise suhtes TRIPS-lepingu alusel. 2005. aastal Hongkongis toimunud WTO ministrite konverentsil vastu võetud deklaratsioonis sätestatakse: „Me võtame teadmiseks töö, mille intellektuaalomandi õiguste kaubandusaspektide nõukogu on teinud vastavalt rakendamisega seotud küsimusi ja probleeme käsitleva Doha otsuse lõikele 11.1 ning peanõukogu 1. augusti 2004. aasta otsuse lõikele 1.h, ja suuname teda jätkama GATT 1994 XXIII artikli lõike 1 punktides b ja c ette nähtud tüüpi kaebuste ulatuse ja omaduste uurimist ning andma soovitusi meie järgmisele istungjärgule. On kokku lepitud, et liikmed ei esita vahepeal selliseid kaebusi TRIPS-lepingu alusel.”
(4)
Mitterikkumise ja muude olukordadega seotud kaebuste moratooriumi on siiani pikendatud intellektuaalomandi õiguste kaubandusaspektide nõukogu soovituse alusel vastu võetud WTO ministrite konverentsi otsusega.
(5)
Liidu huvides on toetada e-kaubanduse moratooriumi ning mitterikkumise ja muude olukordadega seotud kaebuste moratooriumi pikendamist.
(6)
Seetõttu tuleks kehtestada WTO ministrite konverentsil elektrooniliste edastuste tollimaksude moratooriumi ning mitterikkumise ja muude olukordadega seotud kaebuste moratooriumi pikendamise kohta võetav liidu seisukoht,
ON VASTU VÕTNUD KÄESOLEVA OTSUSE:
Artikkel 1
Liit toetab WTO ministrite konverentsil elektrooniliste edastuste tollimaksude moratooriumi (e-kaubanduse moratooriumi) ning mitterikkumise ja muude olukordadega seotud kaebuste moratooriumi pikendamist kuni järgmise WTO ministrite konverentsini nagu on sätestatud järgmistes WTO otsuste eelnõudes:
-
mitterikkumise ja muude olukordadega seotud kaebused TRIPS-lepingu alusel […];
-
e-kaubandus […].
Artikkel 2
Käesolev otsus jõustub selle vastuvõtmise päeval.
Brüssel, 2. detsember 2013

Labels: 13
3